Din eksmand kan ikke søge børnebidrag af dig, hvis jeres datter har bopæl hos dig og i øvrigt kun ser sin far et par timer om måneden. I så fald skal han betale børnebidrag til dig, medmindre han opfylder sin forsørgelsespligt over for datteren på anden måde. Det betyder selvfølgelig også, at du som udgangspunkt skal afholde alle udgifter til barnet. Desuden kan din eksmand ikke uden dit samtykke tilmelde jeres datter til en efterskole og kræve, at du betaler for den. Jeg formoder da også, at han vil modtage opkrævningen fra skolen, når det er ham, der har tilmeldt pigen. Hvis din eksmand sørger for tilmelding og betaling af efterskolen, er det min vurdering, at han i den periode opfylder sin forsørgelsespligt over for jeres datter, og at han derfor ikke skal betale børnebidrag til dig. Det er dog ikke ensbetydende med, at du skal betale børnebidrag til ham. Selv om jeres datter er på efterskole, har hun fortsat bopæl hos dig, og som bopælsforælder skal du ikke betale børnebidrag. At jeres datter går på efterskole, er jo heller ikke ensbetydende med, at du som bopælsforælder ikke har udgifter til hende. Hun har stadig brug for tøj, sko, lommepenge, frisør, betaling for transport til og fra efterskolen og meget mere.